محمد سقراط كود- بالنسبة لينا ، مولاي رشيد كيبقى داك الشخص الغامض لي ماعارفينو آش كايدير، والا شنو دورو فالحياة السياسية والإجتماعية فالمغرب، وماعارفين على شخصيتو والو، مثلا محمد السادس هو ملك الفقراء، مولاي هشام الأمير الأحمر، مولاي رشيد عمرنا عرفناه آه، بالنسبة لينا هو واحد تزاد أمير سعداتو، وكيعيش كأمير حقيقي، فاللحظات القليلة لي كيبان فيها فالواجهة حدا خوه أثناء شي خطاب، كنا ديما كنبقاو شادين فملامح وجهو، كنحسو بيه بحال الى ماباغيش يكون فالواجهة كاع غي مفروضة عليه، وعلى العموم كيبقى بالنسبة لينا الأمير الصامت لي مكنعرفو عليه والو. ولكن نهار خرجوا، صور الخطوبة وحاليا العرس، بانليا الأمير ضاحك وناشط وفرحان، فرحة طفل خداوليه حوايج العيد، عاد عرفت علاش الأمير كان ديما مغوبش وكاعي، حيث كان زوفري، والصراحة تازوفريت صعيبة وصعيبة بزاف، ويعيى مايقول الواحد راها زينة والحرية زينة، ولكن راه ديما الزوفري كيصبع كاعي ووجهو مخصر، عليها قالينا سيد النبي” من استطاع منكم الباءة فليتزوج” والحمد الله مولاي رشيد راه واصل للباءة وفايتها لهيه كاع، وان شاء الله من دابا لفوق غادي نبقاو نشوفو مولاي رشيد حدا سيدنا فشي خطاب ضاحك وناشط وراشقاليه ومرة مرة يطل على الواتساب يدوي مع المادام، راه غادي يولي يفيق على خاطرو ويخرج ديك لبرا متناغم مع الوجود وسعيد وخفيف لأن الحب كيحيد التوثر وكيخليك كتبغي الكون. راكم عارفين أن ظاهرة النكديين والعايقين والفايقين ولات جد متفشية حاليا وخصوصا على المواقع الإجتماعية، هؤلاء لي ماعاجباهم تاحاجة وكيظنو أنهم عندهم وعي فوق الجميع كيأهلهم لأنهم يهدرو وينتاقدو ويشوفو الأمور من لفوق، هؤلاء النكديين تسائلو كيفاش أنه يتم بث عرس الأمير فقناة ديال الدولة، وواش الدولة كتحمل مصاريف داك العرس ومنعرف شنو، بحال هاد الأسئلة البليدة لي كيظن مولاها وهو يلقيها على مسامع الناس بأنه كيطرح تسائل عميق عمق ثقب معيه الغليض، راه أمير لبلاد هاداك، أحد رموز البلاد وراه ممثل لعظمة الأمة وكل مكان داكشي لي دار واعر، راه بحال الى درناه حنا، علاش ملي كيربح المنتخب كنفرحو، علما أن اللاعبين كيتخلصو على داكشي وحنا مكنشدو والو، حيث كيمثلونا قدام الآخرين، حيث رموز لبلادنا، حيث منتخبنا، هاكاك الأمير راه أميرنا خو ماليكنا، وكمثال عرس الأميرويليام من كيت ميدلتون، راه كلف أكثر من 34 مليون جنيه استرليني، ولكن راه جاب السياحة وروج السوق وتحركات العاقة و الإعلام وكان سادس أكبر حدث مشاهدة على الأنترنيت فالتاريخ، وطبعا تبث على قنوات الدولة ورفع من معنويات الشعب، حيث راه فرحة جماعية هاديك وخبر جد سار حسب تعريف دافييد كامرون للأمر، وزايدون العرس ديال الأمير كنظن أن ماشي الحكومة لي غادا تخلصو، وإنما القصر، والقصر الحمد الله لاباس عليه، وكتخرجليه ميزانيتو من الدولة، راه لقصر هاداك واش باغين رمز البلاد وحامي حمى الملة و الدين يكون متطوع، وعلى العموم حنا فرحانين بأمرينا لي أخيرا ضحك لينا وبانت الفرحة والنشاط على وجهو، وهادي فرحة لكاع لمغاربة، وزايدون أما حسن يكون عندنا أمير مكايدير والو، أو أمير كيدير كولشي، هادو لي باغين أمير حتى هو كيكحم باش يبرر وجوه فالمشهد، واش باغين يردونا بحال السعودية،ألاف الأمراء، موزعين فكاع المشهد السياسي و الإجتماعي والثقافي والرياضي والمالي والديني، واش باغين حتى حنا فعوة عمدة فاس يولي عندنا أمير منطقة فاس، أمير من منطقة الرباط، أمير مراكش والنواحي، الأمير كريط بن كريط رئيس فريق أولمبيك آسفي، الأمير فلان وزير الداخلية، الحمد الله أن العائلة الحاكمة عندنا قليلة ولكن فيها الباركة، والحمد لله ظامنين استقرار البلاد وهنائها، و أمرائنا مخليين السياسة لشباط ولشكر وبنكيران هوما لي يديروها، ولي عندو مشاريع راه مقابلها والأمور غادا بيخير. عرس فالعائلة الملكية راه عرس للمغاربة تقريبا كاملين، الواليدة بعدا تفرجات وفرحات، وكتعدي الله يبارك ليهم ويرزقهم الذرية الصالحة، والحمد الله بحال الواليدة كثار فالمغرب، وهادوك النكديين قلال بل منعدمين كاينين غي فالفايسبوك. 
عرس مولاي رشيد. مللي عرفنا الامير وهو حدا خوه كنحسو بيه ما باغيش يبان وباش تزوج ولى ناشط